  Туспуктэм: Иван Коновалов Ольга Козачёк Корреспондент Наталия Сильвестрова 23-тӥ куартолэзе Ижкарын вачепумит нюръяськон дворец пуктон интые капсула понӥзы, ужрадэ Удмуртилэн тӧроез Александр Бречалов но пыриськиз. Лэсьтськон интые ивортодэтъя «Удмуртия» агентстволэн корреспондентэз вуылӥз. Капсулаез 20 ар ортчыса усьтозы. Отчы вачепумит нюръяськонъя дворецысь вуоно спортсменъёслы вазиськонъёсты понӥзы Ужрадэ озьы ик олимпи шудонъёслэн чемпионэз Александр Поветкин, Россиысь ӧнерлыко боксёр, Боксёръёслэн дунневыл огазеяськонэнызы ортчытэм ӵошатсконъёслэн чемпионэз Денис Лебедев, вачепумит нюръяськонъя школаосын дышетскисьёс но мукет куноос пыриськизы. « 13 сюрслэсь трос пиналъёсмы вачепумит нюръяськон амалъёсын выро. Соин та ӵектос кема витем луэ, тыршомы сое ӝоггес быдэстыны. Нылпиослы сӥземе потэ, басьтэм вормонъёсты вылэ эн дугдэ, одно ик азяды бадӟымгес ужпумъёс пуктэ, ваньмыз тӥ понна, тӥ чемпионъёс мед луоды шуыса » Александр Бречалов, Удмуртилэн тӧроез Спорт огъетын вачемпумит нюръяськон амалъёсты дышетонъя но волятонъя залъёс, озьы ик тренажёръёсын зал, спортсменъёслы но судьяослы пичи кунокуа, массаж лэсьтон но эм висъетъёс лэсьтозы. Дворецез пуктон оглом 800 миллион манет усёз. Со пӧлысь 574 миллион манетсэ «Бизнес– спринт (Я выбираю спорт)» ӵектос улсын федерал коньдэтысь висъязы, 134 миллион манет – элькун коньдэтысь, 100 миллион манет пала – частной инвестициос. Фото: Иван Коновалов « Мон оскисько, со вачепумит нюръяськон амалъёсты огазеясь инты луоз. Озьы ик пусъёно, татын 1 сюрс интылы троспöртэмлыко шудон зал вань. Спортысь шудон амалъёсты но азинтыны луонлык кылдоз » Денис Парахин, Удмуртиысь физкультурая но спортъя министр Дворец 2025-тӥ арлэн кыкетӥ кварталаз ужаны кутскоз. «Мон сӥзисько, татын ужмес Россилэн первенствоеныз мед кутскомы шуыса, боксъя ке вӧл, спортысь мукет амалъя. Но со одно ик пусймон ужрад мед луоз, кудӥныз ми карын улӥсьёслы ӧсъёсмес усьтомы » Сергей Стрелков, «Академия единоборств» огазеяськонлэн кивалтӥсез Тодэ вайытом, вачепумит нюръяськонъя дворецез Молодёжной урамысь 3 номеро юрт вӧзы путозы. Тегъёс: Спорт лэсьтӥськон Ижкар Удмуртия  